30. schôdza NR SR - 2.deň - B. popoludní
Dátum: 2018-03-26
Poslanec: Zemanová, Anna (SaS)
Druh vystúpenia: Vystúpenie v rozprave

24. Ďakujem veľmi pekne za slovo. Vážený pán podpredseda, vážení členovia vlády, kolegovia, kolegyne, k programovému vyhláseniu vlády, k tomu tzv. novému, resp. opakovanému, lepšie povedané, bolo povedaných veľa kritických slov od mojich predrečníkov z radov opozície. Ja sa nebudem venovať tomu, čo už tu odznelo opakovane, ale tomu, čomu sa pravidelne na pôde Národnej rady venujem, a je to vlastne oblasť životného prostredia a pôdohospodárstva. Skonštatujem len to, že programové vyhlásenie obsahuje množstvo prázdnych poučiek, vznešených fráz, cudzích slov, ktorých praktický význam je skôr tváriť sa učene, ale nič konkrétne povedať. Na výbore, kde sme mali pani ministerku pôdohospodárstva a pána ministra životného prostredia, som očakávala, že aspoň tam budeme počuť istý odpočet činnosti za dva roke, dva roky práce na tomto rezorte. V podstate sme sa toho nedočkali a na stole máme dokument, ktorý opakuje veci, ktoré už sa udiali, ale nemáme odpovede na pálčivé otázky, ktoré v súčasnosti v týchto oblastiach traumatizujú spoločnosť. Upozorním len na niektoré, ktoré ako nová vláda by mala k nim zaujať jednoznačné stanovisko. Sú to kauzy, ktoré sú hrozbou pre našu spoločnosť, hrozbou pre zdravie a hrozbou pre vytváranie enormnej ekologickej záťaže, ktorú v budúcnosti budeme museť riešiť. Budem sa venovať kritickej situácii s vodou, s kvalitou podzemnej vody a toxickému kokteilu na Žitnom ostrove. Príčinou je nefunkčná štátna správa, nefunkčný systém koordinácie rezortov. Každý chce všetko, ale každý dáva od toho ruky preč. Dnes na Žitnom ostrove sa prevádzkujú skládky odpadov, ktoré sú v rozpore s nariadením vlády, s rozporom so zákonom, ale s tichým súhlasom okresných úradov, štátnej vodnej správy a odboru odpadového hospodárstva. Toto mlčanie a nekonanie sa rovná trestnému činu poškodzovaniu životného prostredia. Chcem vyzvať vládu, aby sa tejto téme intenzívne venovala a aby verejnosť dostala pravdivú informáciu o skutočnom stave kvality podzemnej vody, najväčšej zásobárne pitnej vody v strednej Európe. O tom, či je pitná, alebo nie, dnes už je ozaj veľmi ťažko hovoriť, keď v strede tejto zásobárne sa nachádzajú toxické látky v hodnotách, ktoré môžu výrazným spôsobom poškodzovať zdravie ľudí. Tomu (správne "Toho") sa týkajú aj zavádzajúce informácie. V roku 2016 táto vláda dala informáciu na Európsku komisiu o tom, že stav podzemných vôd na Slovensku je dobrý, a pritom dávno vedeli, že minimálne stav podzemnej vody na Žitnom ostrove je kritický. Pán minister Drucker, som rada, práve odišiel, škoda, ale verím, že ešte je v priestoroch parlamentu, naňho som sa chcela obrátiť ako na bývalého ministra zdravotníctva, ktorý mal ambíciu pomôcť situáciu riešiť. Ale tie páky, tie možnosti, nástroje, ktoré bude mať teraz ako minister vnútra, ak teda táto vláda získa dôveru, budú ešte intenzívnejšie. A budem pozorne sledovať jeho kroky, vaše kroky o tom, ako budete konať s okresnými úradmi, štátnou vodnou správou, so štátnou správou v odpadovom hospodárstve, najmä na kritických okresných úradoch v Bratislave, v Senci a v Dunajskej Strede. Tam, kde sú nominanti, na vrcholových miestach nominanti tejto politickej koalície a ktorí bránia výkonu štátnemu dozoru takému, ktorý by naozaj relevantným spôsobom preveril prevádzkovanie nezákonných skládok na Žitnom ostrove, ktoré tam rastú do výšok Himalájí, a všetci chodia okolo, ako keby sa nič nestalo. Vyzývam vás, pán minister, aj celú vládu, aby aj polícia začala v tejto veci konať, pretože súčinnosť polície v týchto trestných činoch voči životného prostredia (správne „životnému prostrediu“) je prakticky nulová. Buď sú do nej zaangažovaní príslušníci Policajného zboru, alebo sú neodborne, resp. odborne nezdatní k tomu, aby videli konanie, ktoré je v rozpore so zákonom. Vyzývam vás, aby ste zasiahli na týchto okresných úradoch, ale aj na polícii. Týka sa to aj v iných oblastiach. Napríklad poškodzovanie ovzdušia. Počas tejto, počas vlády kontinuity, ktorú táto vláda prevzala aj formou programového vyhlásenia, sa hlásili k prijatiu Parížskej klimatickej dohody. Prijali sme ju s veľkou pompou medzi prvými krajinami. Avšak reálne opatrenia, reálne skutky, ktoré by mali ukázať na skutočnú snahu a úprimnú snahu urobiť opatrenia voči znečisťovaniu životného prostredia, tu nie sú. Koľko sa debatuje prázdnych rečí ohľadom odstavenia výroby elektriny z hnedého uhlia v Elektrárni Nováky. Jediné rozhodnutie, ktoré by bolo potrebné prijať, aby bola táto výroba z hnedého uhlia elektriny, výroba elektriny z hnedého uhlia ukončená v roku 2021, by z jedného dňa na druhý výrazným spôsobom zlepšila stav životného prostredia v oblasti ovzdušia a zlepšilo by sa aj prostredie pre zlepšenie zdravia obyvateľov nielen na Hornej Nitre, ale aj v širokom okolí. Neviem, kedy začnete chápať ekologické súvislosti s prijímaním takýchto rozhodnutí. Ekologické súvislosti, ktoré majú následne veľký, veľký dopad na zdravie a škody na životné prostredie. Následne na rôzne záplavy a poškodzovanie klímy, ktorá ako bumerang sa vráti voči nám všetkým bez ohľadu na to, z ktorej politickej strany sme. Ďalšou skupinou, ktorá, alebo témou, ktorá traumatizuje spoločnosť, sú lesy a lesné hospodárstvo. Vláda prijala koncom roka opatrenia vo veci ohrozenia svetového dedičstva pralesov - Karpatských bukových lesov. Spoločnosť je traumatizovaná tým, ako vyzerajú naše lesy. Každý, kto má oči, vidí, že niečo v našej krajine nie je v poriadku, že to, ako sa pristupuje k lesnému hospodárstvu, nie je správne. Ale namiesto toho, aby sa vykonali konkrétne opatrenia minimálne v lesnom hospodárstve, ktoré je v majetku a správe štátu, sa prijímajú rôzne dohody, memorandá, vyhlásenia a ďalšie prázdne frázy, ktoré nemajú žiaden reálny právny základ. Zdôrazňujem, že potrebujeme procesné kroky zákonného charakteru, nie politické zasahovanie do vydaných rozhodnutí. Ale potrebujeme konkrétne kroky, ktoré zabezpečia, že sa bude v našich lesoch inak hospodáriť. Pretože také politické zasahovanie, aj keď možno v ľúbivej, akože dobrej veci, nabáda k porušovaniu zákonov, nabáda k tomu, že štátna správa nerozhoduje odborne a správne, ale politicky. A to je počiatok toho, že tá chobotnica korupcie je prerastená od tých najnižších miest štátnej správy až po Úrad vlády a v týchto vodách zostáva aj naďalej. Zlá vymožiteľnosť práva, nedôvera, korupcia, to sú tie faktory, ktoré umožňujú biznis na všetkých úrovniach verejnej správy. A, žiaľ, týka sa to už od úrovne regiónov. Od úrovne vydávaných stavebných povolení cez schvaľovanie rôznych ďalších činností, ktoré pre našich ľudí sa vydávajú veľmi rýchlo a často aj v rozpore so zákonom. Nedôverujem tomu, že akože v novej vláde minister životného prostredia bude konať v záujme ochrany a tvorby životného prostredia. Neverím tomu aj preto, lebo pod jeho gesciou sa konajú miliónové kšefty s výkupom pozemkov pre kompenzačné opatrenia pre diaľnicu D4. A do týchto kšeftov sú zapletení príslušní ľudia, príslušní k strane MOST – HÍD. Ak minister životného prostredia a minister dopravy Érsek to nevidí, lebo tieto kšefty sa týkajú ochrany prírody z rezortu životného prostredia a rezortu dopravy, ak to nevidia, buď sa vedome hrajú na schovávačku, alebo tam nemajú čo robiť, lebo ich ľudia si robia za ich chrbtom, čo chcú. Podobne neverím, pani ministerka pôdohospodárstva, že pod vaším vedením dôjde k skutočnej náprave k riadeniu fondov cez PPA-čku. Dva roky sme počúvali, ako je všetko v poriadku, ako skvele je riadený tento celý rezort, a o pár dní nato počúvame, že práve PPA-čka je zdrojom najväčšej, jedným z najväčších korupcií, korupčných škandálov na Slovensku. Keď ste pristupovali do vlády, ste v jednom zo svojich vyjadrí povedali, že Slovenský pozemkový fond funguje ako namazaný stroj, ako také perpetuum mobile a že je veľmi dobrým zdrojom peňazí pre štátny rozpočet. Už druhá správa ombudsmanky pre ľudské práva poukázala na to, že práve Slovenský pozemkový fond a práve odbory pozemkové na okresných úradoch, ale aj metodické usmerňovanie zo strany príslušného rezortu je na bode mrazu a sú to práve, to sú dôvody, pre ktoré do dnešného dňa neboli ukončené reštitúcie a práva, vrátené práva, vlastnícke práva ľuďom k pozemkom. To je len niekoľko dôvodov, pre ktorých, pre ktoré ja nepodporím túto vládu kontinuity. Nepodporím vládu Fica 4 a verím, že nás bude toľko, že ak nie dnes, tak o niekoľko týždňov táto vláda skončí a príde k novým voľbám a k zmene na Slovensku. Ďakujem pekne. (Potlesk.)